Þingræður haldnar á Alþingi Íslendinga

Forseti (BSt): Þegar umr. var frestað, hafði hv. frsm. talað eins og þingsköp leyfa. En með því að n. hefur tekið frv. að nýju til athugunar, verður að sjá í gegnum fingur með það.



Herra forseti. Eins og hv. dm. mun reka minni til, þá var hreyft aths. við frv. við 2. umr., og var henni þá frestað, til þess að þeir, sem hafa haft þetta til meðferðar, ættu kost á því að bera fram brtt. sínar eða gera frekari grein fyrir skoðun sinni og jafnframt afla sér þeirra upplýsinga, sem fáanlegar kynnu að vera og lytu að málinu. En nú hefur meiri hl. n. kvatt þá háskólabókavörð og landsbókavörð á sinn fund til að fræðast af þeim um málið og er að því leyti reiðubúinn að gefa skýrslu um það. En er það er athugað, að þeir, sem mótmælt hafa, m.a. hæstv. dómsmrh., er nú dvelst erlendis, eru nú fjarverandi og eiga þess því engan kost að gera grein fyrir aths. sínum, þá vildum við að vísu ekki seinka gangi málsins, en hins vegar fylgja því á eftir, að menn þeir, sem hæstv. ráðh. nefndi, og hv. þm. Barð. ættu kost á því að fylgja sínum skoðunum eftir. Við, sem í menntmn. sitjum, álitum, að það gæti samrýmzt, ef þessi hv. d. gæti leyft 2. umr. frv. að ljúka í dag til þess að seinka ekki málinu, en hins vegar láta það bíða, til þess að mótmælin gætu komið fram við 3. umr. Ég geri ráð fyrir, að þá þyrfti að skýra málið nánar. Vil ég því mælast til þess, að d. fallist á samþykkt frv. til 3. umr. eins og það liggur fyrir núna og beðið verði með fræðslu embættismannanna til þeirrar umr. En þá opnast dyr fyrir allar skoðanir. Ég er tilbúinn að koma fram með skýrsluna strax, en hitt er praktískari meðferð, hvort sem hlýr hugur eða kali kemur þá í ljós. - Þetta er m.ö.o. skýrsla mín og tilmæli.

Á að fara að greiða atkv.?

Hv. þm. á kost á að ganga út á meðan.



Herra forseti. Mér finnst þessi málsmeðferð vera fyrir neðan allar hellur. Hér um daginn kemur n. og hefur ekki hugmynd um, hve margir starfsmennirnir eru. Þeir eru allt aðrir og fleiri en n. gerir ráð fyrir. Hæstv. ráðh. bendir á, hvort eigi megi sameina háskólabókasafnið landsbókasafninu. N. var beðin um að athuga þetta. Nú er hæstv. ráðh. reyndar ekki við. En engar nýjar upplýsingar liggja fyrir, og þó á að fara að greiða atkv. um málið. Ég á ekki til orð yfir þessa aðferð. Dettur mér ekki í hug að fara að taka afstöðu til málsins hér. Vægast sagt átti að bíða, þar til hæstv. ráðh. gæti verið við, en hann óskaði eftir fleiri upplýsingum. Ég skil bara ekkert í hæstv. forseta að fara að taka málið á dagskrá, þegar hæstv. ráðh. var með einhverjar aths., og vera að reka málið áfram.

Það á ekki að fara út úr d.

Ég vil biðja hæstv. forseta að athuga þetta.



Herra forseti. Mér þykir nú þessar aths. hv. 1. þm. N-M. harla einkennilegar. En það mun vera vegna þess, a.m.k. að sumu leyti, að honum mun eigi vera kunnugt um þá athugun málsins, sem n. hefur gert. Hann sagði, að n. hefði ekki hugmynd um, hve margir starfsmenn væru við safnið. Það kom strax fram, að n. vissi þetta, a.m.k. hve margir bókaverðirnir væru, því að grennslazt var eftir, þegar n. hafði frv. til meðferðar, hvort um fjölgun bókavarða mundi vera að ræða eða ekki. Sex skipaðir bókaverðir eru nú starfandi við safnið skv. upplýsingum frá landsbókaverði, og í frv. er gert ráð fyrir „allt að sex“. Einhver var að tala um kvenmann. En óvíða mun tiltekið sérstaklega í lögum um þvottakonur. En mér vitanlega er enginn kvenmaður nema vélritunarstúlka við safnið, enda tekur frv. eigi til þess, heldur aðeins um tölu bókavarða. N. hefur því gert sér þetta ljóst frá upphafi. Nú talar þessi hv. þm. um það, að hæstv. dómsmrh. sé ekki viðstaddur. Ja, hefði málið heyrt undir hann, þá hefði mér ekki komið til hugar að taka það á dagskrá, nema því aðeins að hann væri við. En það heyrir bara ekki undir hann. Ég lít á það, sem hann hefur sagt, á sama hátt og er við aðrir þdm. látum í ljós skoðun okkar. Hann talaði sem hver annar þdm. Síðan gætti d. orða hæstv. ráðh., því að hún tók þau til athugunar. og hæstv. ráðh. hreyfði eigi andmælum. Beindi hann tilmælum til n. um að athuga nánar ákvæðin um bókaverðina og starfsskiptinguna, sem n. athugaði einnig, því að bæði háskólabókavörður og landsbókavörður voru á fundi hennar, og er gert ráð fyrir, að sú starfsskipting verði viðhöfð, sem um ræðir. Auk þess er, eins og hv. frsm. gat um, ekki öll nótt úti enn. Ef hæstv. dómsmrh. vill hafa áhrif á málið, þá er enn tækifæri til að ræða það. Sem forseti get ég lýst yfir því, að ég mun ekki taka frv. til 3. umr., fyrr en hann getur verið viðstaddur. En málið heyrir undir hæstv. menntmrh., þó að það heyri undir hæstv. fjmrh., hvað fjármálin snertir. Og leit ég því á það, sem hæstv. dómsmrh. sagði þá í þessu máli, svo sem hann segði það sem þm. aðeins, en ekki sem ráðh.



Herra forseti. Ég leyfði mér að segja það, sem ég sagði, af því, að í launaskránni stendur, að það séu sjö bókaverðir við landsbókasafnið, og er einn þeirra kallaður aðalbókavörður. Þar að auki er ein stúlka. Þess vegna sagði ég, að n. hefði ekki vitað, að þeir væru aðeins sex. Hér er skráin yfir þá. Þeir heita: Finnur Sigmundsson, Lárus H. Blöndal, Guðbrandur Jónsson, Þórhallur Þorgilsson, Geir Jónasson, Haraldur Sigurðsson, Ásgeir Hjartarson, Erna Finnsdóttir og Agnar Þórðarson. Þeir eru sex skipaðir, og svo er sá sjöundi kominn inn fyrir utan l. Og n. virðist enn ekki hafa áttað sig á þessu. Þetta var annað atriðið, sem hæstv. dómsmrh. var að tala um og spyrja, hvort það væri ástæða til þess að festa sex bókaverði í frv., þar sem áður er gert ráð fyrir í eldri lögum, að þeir séu miklu færri, og sumir þeirra, sem eru nú, eru bara ólöglega skipaðir. Mér hefur skilizt á n., að hún hafi ekki athugað þetta. Hefur hún gert það? Það kom ekki fram hjá hv. form. n. og ekki hjá hv. frsm. hennar, að hún hefði athugað þetta. Þeir ætla kannske að gera það við 3. umr., þegar það er orðið of seint að bera fram nokkrar brtt. nema kannske skrifl. - Hitt var það, sem nú upplýstist hjá hv. form. n., að þeir séu búnir að athuga það, sem hæstv. ráðh. var líka að tala um, möguleikana fyrir að sameina að einhverju leyti bókavarðarstarfið við landsbókasafnið við bókavarðarstarfið við háskólabókasafnið. Um þetta vil ég vita nokkru nánar, áður en ég greiði atkv. um frv. Og mér þykir það yfirleitt slæmur siður hér á Alþ. að láta mál þannig fara til síðustu umr. þeirra, að menn viti, að það þurfi svo og svo mikið að breyta þeim við síðustu umr., sem oft er þá gert í flaustri, þegar allt er komið í eindaga. Við höfum oft fengið hingað mál frá hv. Nd. þannig, að alls ekki hefur verið tími til þess svo mikið sem að ræða þau. Og mér þykir það vera ósiður að leika sér að því að láta mál þannig fara til 3. umr., að vitað sé, að þá muni koma fram margar brtt. við þau. Ég vil því, að þetta mál sé ekki afgr. þannig, þó að sumir vilji geyma allt til síðustu stundar.



Herra forseti. Það hefur verið skýrt frá því hér, að n. hefði leitað sér fræðslu og upplýsinga, sem hún teldi nauðsynlegar. Hinu hafði ég orð á, hvort ekki mætti bíða með þær upplýsingar, þar til þeir hv. þm. væru við, sem hreyfðu aths. við málið. Og þó að mál þetta heyri ekki undir hæstv. dómsmrh., þá hreyfði hann samt aths. við það. Ég vildi þá, að hv. d. skæri úr því, hvort nú eigi að fresta umr. um málið eða bíða með okkar skýrslur til 3. umr. Ég vildi hreyfa þessu við hv. þm. Barð., sem hreyfði aths. við þetta mál. 



Herra forseti. Ég veit ekki, hvort það voru meiningar til mín, sem hv. 1. þm. N-M. sagði, að sumir vildu geyma allt til síðustu stundar. Ég veit ekki, hvort hann þar átti við mig, og þá kannske sem forseta deildarinnar. Eftir því sem orð hans féllu áður, mætti kannske búast við, að hann hefði átt við það. Mér þykir það nú koma úr hörðustu átt, að slíkt sé talað til mín, því að ég þykist hafa gert mér far um að koma málum áfram í hv. þd. og fá úrslit um þau, annaðhvort til framgangs þeirra eða hins gagnstæða. Og það var nú einmitt þess vegna, að ég tók þetta mál á dagskrá nú, að það er ekki mikið um mál, sem nú liggja fyrir þessari hv. d., og vildi ég þá heldur koma því eitthvað áfram, en að það væri að þvælast fyrir, kannske þegar eitthvað meira og stærra þarf að vera fyrir hv. þd. Annars, ef það eru á skrá taldir sjö bókaverðir við safnið, þá hefur nefndinni verið skýrt rangt frá. Hv. 1. þm. N-M. las upp sjö nöfn á mönnum, sem hann sagi, að væru landsbókaverðir. 



Í mótmælaskyni gegn vinnubrögðum þeirra þriggja nefnda, sem skipaðar hafa verið til að gera breytingar á stjskr. og engu áliti hafa skilað, segi ég nei.



Ég er tilbúinn til að greiða atkv. efnislega um frv. og segi því nei.